จีนกระตุ้นศก.ต่อเนื่อง ลดราคาน้ำมันทั่วปท.
จีนประกาศลดราคาน้ำมันค้าปลีก ให้เงินอุดหนุนภาคเอกชน นักวิเคราะห์เชื่อเศรษฐกิจเดือน พ.ค.แย่เกินคาด
9 มิ.ย. 2555

จีนประกาศลดราคาน้ำมันค้าปลีก ให้เงินอุดหนุนภาคเอกชน นักวิเคราะห์เชื่อเศรษฐกิจเดือน พ.ค.แย่เกินคาด
เมื่อวันที่ 8 มิ.ย. ทางการจีนได้ประกาศลดราคาน้ำมันเบนซินและดีเซลลงเป็นครั้งที่ 2 ภายในเดือนนี้ลงอีกลิตรละ 0.43 หยวน (ราว 2.12 บาท) มีผลตั้งแต่วันเสาร์ที่ 9 มิ.ย. พร้อมกันนี้ยังประกาศให้เงินอุดหนุนและมอบส่วนลดอัตราดอกเบี้ยเงินกู้แก่โครงการลงทุนภาคเอกชนที่มีคุณสมบัติเหมาะสม และอำนวยความสะดวกให้บริษัทเอกชนได้รับเครดิตจากบริษัทการเงินระหว่างประเทศและรัฐบาลต่างชาติ เพื่อกระตุ้นให้มีการลงทุนภาคเอกชนเพิ่มมากขึ้น
ความเคลื่อนไหวดังกล่าวนับเป็นมาตรการกระตุ้นเศรษฐกิจในประเทศอย่างต่อเนื่อง หลังจากที่เพิ่งประกาศลดอัตราดอกเบี้ยกู้ยืมและดอกเบี้ยเงินฝากลงเป็นครั้งแรกในรอบเกือบ 4 ปี ท่ามกลางความกังวลของบรรดานักลงทุนว่า จีนอาจมีตัวเลขทางเศรษฐกิจที่ย่ำแย่ จนทำให้ต้องเดินหน้ากระตุ้นเศรษฐกิจอย่างจริงจัง
ก่อนหน้านี้ ธนาคารกลางจีนประกาศลดอัตราดอกเบี้ยกู้ยืมลง 0.25% ส่งผลให้ดอกเบี้ยเงินกู้และเงินฝากลดลงมาอยู่ที่ 6.31% และธนาคารกลางยังเตรียมเปิดทางให้ธนาคารพาณิชย์ปรับขึ้นอัตราดอกเบี้ยเงินฝากให้สูงกว่าเรตของธนาคารกลางได้เป็นครั้งแรกด้วย
ด้านนักวิเคราะห์ต่างมองว่า การออกมาตรการกระตุ้นแทบจะรายวันในช่วงนี้อาจเป็นสัญญาณร้ายว่า ตัวเลขการค้าและดัชนีภาคอุตสาหกรรมเดือน พ.ค. ของจีน อาจย่ำแย่ลงกว่าที่คาดการณ์ไว้